PERUSTELUT

1.EHDOTUKSEN TAUSTA

Informaatioteknologiatuotteiden kaupasta annetun ministerien julistuksen, joka tunnetaan informaatioteknologiasopimuksena (ITA), antoivat 29 WTO:n jäsenvaltiota Singaporessa pidetyssä ministerikokouksessa vuonna 1996. ITA-sopimus tuli voimaan Euroopan unionissa vuonna 1997. Nykyisellään siihen kuuluu 82 osallistujaa, mikä on puolet WTO:n jäsenmäärästä, ja se kattaa 97 prosenttia kyseessä olevan alan kaupasta.

ITA-sopimuksessa edellytetään, että kukin osallistuja poistaa ja sitoo tullit nollaan suosituimmuuskohtelun pohjalta kaikkien sopimuksen kohdealaan kuuluvien informaatioteknologiatuotteiden osalta. Sopimus kattaa noin 200 tullinimikettä, joihin kuuluvat mm. tietokoneet ja puhelimet ja lisäksi informaatioteknologiatuotteiden valmistamisessa tarvittavat raaka-aineet, osat ja laitteet. ITA-sopimuksen osallistujien myöntämällä tullittomuudella on ollut suuri vaikutus siihen, että IT-alan kauppa on kasvanut ja laajentunut merkittävästi niiden lähes 20 vuoden aikana, jona ITA-sopimus on ollut voimassa. Alan kauppa on nelinkertaistunut. Tänä aikana tapahtunut teknologian kehitys on kuitenkin mullistanut IT-alan täysin, kun taas ITA-sopimuksen kohdeala on pysynyt muuttumattomana.

Edellä mainitussa informaatioteknologiatuotteiden kaupasta annetun ministerien julistuksen liitteessä olevassa 3 kohdassa määrätään, että ”osallistujat kokoontuvat määräajoin tavarakauppaneuvoston yhteydessä tarkastelemaan lisäyksissä eriteltyjen tuotteiden soveltamisalaa sopiakseen yksimielisesti, olisiko teknologian kehityksen, tullimyönnytysten soveltamisesta saadun kokemuksen tai HS:n nimikkeistön muutosten takia lisäyksiä muutettava siten, että ne sisältävät lisää tuotteita, ja neuvottelemaan muista kuin informaatioteknologiatuotteiden kaupan tariffiesteistä. Nämä neuvottelut eivät rajoita WTO:n sopimuksen mukaisia oikeuksia ja velvoitteita”.

Vuoden 2012 toukokuussa useat maat ehdottivat ITA-sopimuksen tuotekatteen laajentamista. Vuoden 2015 heinäkuun 24. päivänä hyväksyttiin informaatioteknologiatuotteiden kaupan laajentamista koskeva ilmoitus, jonka tarkoituksena on poistaa ja sitoa tullit 201:n tuoteluetteloon lisättävän informaatioteknologiatuotteen osalta.

Sen jälkeen osallistujat sopivat ilmoituksen 5 kohdan mukaisesti porrastamista koskevista sitoumuksista kunkin asiakirjassa G/MA/W/117 luetellun tuotteen osalta. ITA-sopimuksen tuotekatteen laajentamiseen osallistuvia ITA-jäsenmaita on tällä hetkellä 25 (EU:n jäsenvaltiot mukaan luettuina luku on 53), mikä kattaa 90 prosenttia luettelon tuotteiden kaupasta. Näiden 201 tuotteen kaupan vuotuinen arvo on yli 1,3 biljoonaa Yhdysvaltain dollaria, mikä vastaa noin 10:tä prosenttia tämänhetkisestä maailmankaupasta.

Osallistujamaiden ministerit hyväksyivät informaatioteknologiasopimuksen tuotekatteen laajentamista koskevan ilmoituksen muodossa tehdyn sopimuksen (ja osallistujien luettelot porrastamista koskevista sitoumuksista) 16. joulukuuta 2015 (Informaatioteknologiatuotteiden kaupan laajentamisesta annettu ministerikokouksen julistus) kymmenennessä WTO:n ministerikokouksessa Nairobissa.

Informaatioteknologiasopimuksen tuotekatteen laajentamista koskeva ilmoitus tulee voimaan Euroopan unionissa sen jälkeen, kun se on hyväksytty. Tämän ehdotuksen tavoitteena on, että Euroopan unioni hyväksyy informaatioteknologiasopimuksen tuotekatteen laajentamista koskevan ilmoituksen muodossa esitetyn sopimuksen.

2.OIKEUSPERUSTA

ITA-sopimuksen tuotekatteen laajentamisen tavoitteena on poistaa niiden informaatioteknologiatuotteiden tullit, jotka eivät sisälly alkuperäiseen ITA-sopimukseen. Sen vuoksi se kattaa seikat, jotka kuuluvat yhteisen kauppapolitiikan piiriin. Ehdotuksen oikeusperustana on Euroopan unionin toiminnasta tehdyn sopimuksen 207 artiklan 4 kohta yhdessä 218 artiklan 6 kohdan a alakohdan v alakohdan kanssa.

Ehdotus kuuluu unionin yksinomaiseen toimivaltaan. Toissijaisuusperiaatetta ei sen vuoksi sovelleta.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

Sidosryhmien kuuleminen

Ennen neuvottelujen aloittamista silloinen yritys- ja teollisuustoiminnan pääosasto teetti pk-yritysten kyselytutkimuksen, jonka aiheena oli ITA-sopimuksen tuotekatteen laajentaminen. Kyselytutkimus toteutettiin pääosaston olemassa olevan pk-yritysverkoston avulla, ja sen tavoitteena oli kuulla tieto- ja viestintäteknisiä tuotteita valmistavien ja/tai myyvien pk-yritysten näkemyksiä siitä, että tuotekatteen laajentamisen seurauksena tiettyjen tuotteiden tullit todennäköisesti poistettaisiin. Kyselylomakkeen ohella vastaajille toimitettiin tuoteluettelo.

Suurin osa yrityksistä vastasi, että luettelossa olevien tieto- ja viestintäteknisten tuotteiden tullien poistamisella olisi vaikutusta yrityksen toimintaan. Suurin osa yrityksistä vastasi myös, että alhaisempien tuontihintojen myötä tuottavuus kasvaisi ja/tai yrityksen kilpailukyky EU:n markkinoilla paranisi. Jotkut yritykset olivat myös sitä mieltä, että niiden kilpailukyky vientimarkkinoilla paranisi, kun taas toiset olivat sitä mieltä, että yrityksen tuottamia tuotteita vastaavien tuotteiden alhaisemmat tuontihinnat lisäisivät kilpailua kotimaassa.

Asiantuntijatiedon keruu ja käyttö

Neuvottelujen aikana komissio oli tiiviisti yhteydessä kyseessä olevien toimialojen EU:n tason etujärjestöihin, kuten Digital Europe ja European Semiconductor Industry Association (ESIA), ja yksittäisiin EU:ssa toimiviin yrityksiin. Näiltä järjestöiltä komissio sai arvokasta tietoa siitä, mitkä informaatioteknologiaan liittyvät tuotteet olivat ensisijaisia ja mitkä EU:n teollisuuden kannalta herkkiä. Myös jäsenvaltiot toimittivat säännöllisesti komissiolle tämäntyyppisiä tietoja, jotka olivat peräisin kansallisilta toimialajärjestöiltä ja yksittäisiltä yrityksiltä.

Vaikutustenarviointi